2 decembrie 2023

**Comunicat de presă**

Distrigaz Sud Rețele aduce următoarele precizări cu privire la sistarea temporară a alimentării cu gaze naturale pe anumite străzi din **localitatea Giurgiu**, **județul Giurgiu**.

Ca urmare a unei explozii survenite în interiorul unui imobil, neracordat la rețeaua de distribuție, situat pe strada Soarelui din localitatea Giurgiu, județul Giurgiu, pentru a pune în siguranță consumatorii, echipele de intervenție ale Distrigaz Sud Rețeles-au deplasat imediat la fața locului după producerea evenimentului și au luat primele măsuri de siguranță, izolând perimetrul și sistând alimentarea cu gaze naturale **în zona respectivă, în data de 1 decembrie 2023, începând cu ora 23:39.**

De această oprire sunt afectați un număr de **105 de clienți casnici și non-casnici** situați pe străzile Tudor Vladimirescu, Soarelui, Smârdei și Zefirului din localitatea Giurgiu, județul Giurgiu.

Reprezentanții companiei noastre colaborează cu organele competente care vor stabili cu exactitate cauzele producerii evenimentului.

Echipele Distrigaz Sud Rețele sunt la fața locului și se estimează că reluarea alimentării cu gaze naturale a clienților afectați se va efectua în cursul zilei de astăzi, 2 decembrie, după orele 19:00.

După reluarea alimentării cu gaze naturale, în cazul în care clienții simt miros de gaze, sunt rugați să aerisească imediat încăperea, să nu provoace scântei, să nu acționeze întrerupătoarele electrice, să nu folosească aparatele electrocasnice și, dacă este posibil, să închidă robinetul de alimentare cu gaze naturale.

Ne cerem scuze pentru inconveniențele create clienților noștri și le mulțumim pentru înțelegere.

Biroul de Presă

Distrigaz Sud Rețele

*Distrigaz Sud Rețele este lider în distribuția de gaze naturale în România, cu o expertiză de peste 47 de ani în acest domeniu, având peste 2 milioane de clienți, circa 22.600 km rețea și 2.750 de angajați. Distrigaz Sud Rețele deține licență de operare pentru distribuția de gaze naturale în 851 de localități, pe raza a 20 județe din sudul și centrul României: Argeș, Brăila, Brașov, Buzău, Călărași, Constanța, Covasna, Dâmbovița, Dolj, Galați, Giurgiu, Gorj, Ialomița, Ilfov, Olt, Prahova, Tulcea, Vâlcea, Vrancea, Teleorman și Municipiul București.*